b"\n_START_ARTICLE_\nCahokia\n_START_SECTION_\nZna\xc4\x8dilnosti mesta\n_START_PARAGRAPH_\nSvoj vrhunec je Cahokia dosegla okrog leta 1100. Tedaj se je s svojo okolico raztezala na pribli\xc5\xbeno 13 kvadratnih kilometrih  in je najverjetneje \xc5\xa1tela do 20.000 prebivalcev . Stare ocene \xc5\xa1tevila prebivalcev so se gibale okrog \xc5\xa1tevilke 30.000, maksimalne pa od 30.000 do 60.000, kar bi pomenilo, da je bilo mesto ve\xc4\x8dje celo od majevskega sredi\xc5\xa1\xc4\x8da Tikal. Kasneje so ocene o \xc5\xa1tevil\xc4\x8dnosti raziskovalci pri\xc4\x8deli popravljati navzdol, celo pod \xc5\xa1tevilko 10.000 . Dana\xc5\xa1nje minimalne ocene so narejene na vrednotenju potrebe po delovni sili za gradbena dela, maksimalne do 30.000 pa na podlagi \xc5\xa1tevila stanovanjskih zgradb. V vsakem primeru je bila Cahokia najve\xc4\x8dja kamenodobna naselbina na tleh Severne Amerike._NEWLINE_Cahokijci so gradili s slamo krite hi\xc5\xa1e, osrednji del mesta je bil okrog 1200 n.\xc5\xa1. ograjen z ogrado iz hlodovine , v ostalih pogledih pa je nanje vplival srednjeameri\xc5\xa1ki kulturni slog tempeljskih terasastih piramid in osrednjih trgov  Na vrhu piramid so bili postavljeni templji in bivali\xc5\xa1\xc4\x8da elite, iz vrha piramid so vodili tudi verske obrede. V mestu je bilo postavljenih 120 obrednih gomil iz nanosov zemlje , v samem sredi\xc5\xa1\xc4\x8du pa je stala ogromna tempeljska piramidna gomila iz nanosov zemlje, ki se je ohranila do dana\xc5\xa1njih dni in danes nosi ime Monk's Mound. To piramido so pri\xc4\x8deli graditi v 10. stoletju, kon\xc4\x8dno podobo pa je dobila v 13. stoletju . Njene dimenzije so 316 metrov dol\xc5\xbeino, 241 metrov \xc5\xa1irine, 30 metrov v vi\xc5\xa1ine . Prostornina meri vsaj 600.000 m\xc2\xb3 in je tretja najve\xc4\x8dja piramida v vsej Ameriki, obenem pa ena najve\xc4\x8djih, kar so jih zgradila predzgodovinska ljudstva . Ta piramidna struktura ima ve\xc4\x8dji tloris od Keopsove piramide.\n_START_SECTION_\n\xc5\xbdivljenje Cahokijcev\n_START_PARAGRAPH_\nCahokijska dru\xc5\xbeba je bila \xc5\xa1e vedno utemeljena na matrilinearni rodovno-plemenski ureditvi, a je bila \xc5\xbee deljena v dru\xc5\xbebene razrede, kar je razvidno iz sposobnosti za organiziranje javnih del pri gradnji gomil in iz grobnih pridatkov in iz \xc5\xa1tevila \xc5\xbertvovanih ljudi na \xc4\x8dast umrlemu . V verskem pogledu je izstopalo \xc4\x8da\xc5\xa1\xc4\x8denje bo\xc5\xbeanskega Sonca . Mestni obrtniki so v Cahokiji izdelovali ko\xc5\xbee, koralde, bakreno okrasje, leseno in kamnito orodje. Na \xc4\x8delu mesta je stal teokratski vladar, ki je vladal tudi \xc5\xa1ir\xc5\xa1i okolici . Kot ka\xc5\xbee, pa je bila stopnja razslojenosti manj\xc5\xa1a kot so sprva predvidevali."